Liderul USR Nicușor Dan a precizat, luni, că formațiunea sa va elabora un proiect de lege privind interdicția de a ocupa funcții publice, alese sau numite, pentru persoanele condamnate penal, proiect rezultat în urma unei consultări publice pe această temă.

„Solicitarea celor care au protestat în stradă a fost să nu mai avem în funcții publice oameni condamnați penal. Ar trebui să fie o chestiune de bun simț, care nu ar trebuie să fie reglementată. Legea care interzice persoanelor condamnate să ocupe funcții de miniștri a fost dată în acest sens. Partidele, însă, nu văd lucrurile acestea ca de la sine înțelese”, a spus Nicușor Dan în debutul primei consultări publice pe această temă, organizată de USR și desfășurată la grupul formațiunii din Camera Deputaților.

Nicușor Dan a spus că, de la o idee susținută în stradă și până la un proiect de lege este o cale lungă, care presupune un efort de studiu al legislației, al deciziilor CCR și al deciziilor CEDO, studiu care a fost făcut de către colegii săi de la USR.

„În urma acestei dezbateri vom înainta un proiect de lege, funcție de rezultatul dezbaterii”, a mai arătat Nicușor Dan.

Gândul a scris că noul Parlament format în urma alegerilor de pe 11 decembrie2016 are 50 de parlamentari care au probleme cu legea: fie sunt condamnați sau urmăriți penal, fie au fost găsiți în incompatibilitate sau conflict de interese de ANI. VEZI AICI LISTA COMPLETĂ

La rândul său, deputatul USR Silviu Dehelean, care a fost prezentat drept „manager de proiect” în această speță, a precizat că există două variante: fie se merge pe propuneri de modificare la Codul penal, la partea de pedepse accesorii și complementare care există, fie se merge pe un demers de modificare a Constituției.

„Dilema este dacă e mai potrivit să încercăm o astfel de modificare a Codului Penal, care ar reprezenta un pas în față, sau o inițiere de modificare a Constituției”, a spus Dehelean, care a arătat că o inițiativă legislativă în care să scrie foarte clar că cetățenii condamnați penal nu pot fi aleși în funcții publice și că își vor pierde mandatul dacă vor fi condamnați penal nu ar fi rezistat unui examen de constituționalitate.

Mai mult, deputatul USR Ion Stelian a apreciat, și el, că soluțiile juridice nu sunt întotdeuna ușor de găsit.

„Situația în cazul parlamentarilor nu e aceeași cu situația aleșilor locali. În cazul parlamentarilor avem consacrări constituționale exprese. E mult mai greu să oprești o persoană de la candidatură fără risc de conflict cu Constituția. Se pune în discuție limitarea unui drept fundamental – acela de a fi ales, și un caz de încetare a unei funcții”, a spus Ion Stelian.

El a mai arătat că s-ar putea avea în vedere și modificarea Legii partidelor politice în sensul de stabilire a unui criteriu de a face parte dintr-un partid – în sensul de integritate, să nu fi fost condamnat penal.

La dezbatere au participat mai mulți senatori și deputați USR, reprezentanți ai societății civile și protestatari.